Koje je drijevce sred mora
Koje je drijevce sred mora,
u njem je patrun Nikola,
na njem je tanka košulja
od drobna bijela bisera.
Mladomu družina govori:
"Tako ti glave, patrune,
od kud ti tanka košulja
od drobna bijela bisera?"
Mladi družini govori:
"Tako mi glave, mrnari,
vila je sina ženila,
mene je za kuma stavila,
darovala mi košulju
od drobna bijela bisera,
a ja njoj prsten od zlata,
u njem je oko diomanat,
u njem je sunce i oblak,
nosi ga kuma za ljubav."

Hrvatsko 17. stoljeće